Ker te tudi polovica avtomobila ne pripelje nikamor.
Čeprav je polovična Transverzala s svojimi 600 kilometri morda v času svojega nastanka spadala med t. i. dolge poti, ki imajo posebne namene in učinke, danes gotovo ne spada več; pohodniška oprema, veščine in urejenost poti so toliko napredovale. Nadalje bi s prehojeno krožno Transverzalo, kot se je poudarjalo že v petdesetih, lahko spoznali slovenski planinski svet v celoti, ne zgolj polovico. In v nizu še mnogih drugih razlogov je gotovo med pomembnejšimi povezovalnost, značilna za vse prave dolge poti. Takšna povezovalnost bi prav gotovo koristila narodu z dolgotrajnim notranjim sporom, sploh zato, ker je ravno vrhunec tega spora preprečil vzpostavitev celotne Transverzale in s tem njene združevalne funkcije.